Κωνσταντίνα Ε. Μπότσιου

Η Κωνσταντίνα Ε. Μπότσιου (Αθήνα, 11 Σεπτεμβρίου 1968) είναι Ελληνίδα πανεπιστημιακός, ιστορικός και πολιτική σύμβουλος. Στις εκλογές του 2019, ήταν υποψήφια βουλευτής Επικρατείας με τη Νέα Δημοκρατία. Είναι καθηγήτρια Πολιτικής Ιστορίας και Διεθνών Σχέσεων στο Πανεπιστήμιο Πειραιώς και διδάκτωρ Ιστορίας του Πανεπιστημίου Τύμπιγκεν. 

Επίσης, διατελεί σύμβουλος Εξωτερικής Πολιτικής του Κυριάκου Μητσοτάκη. Έχει διατελέσει Γενική Διευθύντρια του Ινστιτούτου Δημοκρατίας «Κωνσταντίνος Καραμανλής» από το 2016 έως το 2018.   

Διατέλεσε από το 2008 έως το 2022 αναπληρώτρια Καθηγήτρια Σύγχρονης Ιστορίας και Διεθνούς Πολιτικής στο τμήμα Πολιτικής Επιστήμης και Διεθνών Σχέσεων του Πανεπιστήμιου Πελοποννήσου.

Βιογραφία 
Σπούδασε στο Τμήμα Ιστορίας και Αρχαιολογίας της Φιλοσοφικής Σχολής του Εθνικού και Καποδιστριακού Πανεπιστημίου Αθηνών (με κατεύθυνση την Ιστορία), αποφοιτώντας αριστούχος, λαμβάνοντας πτυχίο το 1991. 

Το 1993, έλαβε υποτροφία για διδακτορική έρευνα στο Πανεπιστήμιο της Φλωρεντίας και στο Ευρωπαϊκό Πανεπιστημιακό Ινστιτούτο (EUI). Το 1995, έλαβε υποτροφία από το «Ίδρυμα Κωνσταντίνος Καραμανλής» για διδακτορική έρευνα. 

Το 1998, έλαβε αριστούχος διδακτορικό δίπλωμα (PhD), επάνω στην Νεότερη και Σύγχρονη Ιστορία από το Πανεπιστήμιο Τύμπιγκεν της Γερμανίας. 

Ομιλεί αγγλικά, γερμανικά, γαλλικά και ιταλικά.

Καριέρα 
Δίδαξε για μία δεκαετία στο Τμήμα Πολιτικής Επιστήμης και Δημόσιας Διοίκησης του Πανεπιστημίου Αθηνών (1998-2008). Διετέλεσε επίσης Διευθύντρια του Ευρωπαϊκού Κέντρου Αριστείας Ζαν Μονέ (2006-2008).  

Από το 2008 έως το 2022, διατέλεσε Αναπληρώτρια Καθηγήτρια Σύγχρονης Ιστορίας και Διεθνούς Πολιτικής στο Τμήμα Πολιτικής Επιστήμης και Διεθνών Σχέσεων του Πανεπιστημίου Πελοποννήσου, στο οποίο διετέλεσε επίσης Αντιπρύτανης Σπουδών και Διασφάλισης Ποιότητας (2012-2015). 

Από το 2022 είναι Καθηγήτρια Πολιτικής Ιστορίας και Διεθνών Σχέσεων στο Τμήμα Διεθνών και Ευρωπαϊκών Σπουδών του Πανεπιστημίου Πειραιώς.  

Επίσης διευθύνει το Κέντρο Ελληνικής και Διεθνούς Ιστορίας του Πανεπιστημίου Πελοποννήσου (ΚΕΔΙΣ). Παράλληλα, διδάσκει Νεότερη και Σύγχρονη Ιστορία στη Σχολή Εθνικής Αμύνης (ΣΕΘΑ). Έχει συμμετάσχει ως μέλος σε επιστημονικά και ακαδημαϊκά συμβούλια ελληνικών και διεθνών οργανισμών όπως η Εθνική Βιβλιοθήκη της Ελλάδος, η Διπλωματική Ακαδημία του Υπουργείου Εξωτερικών, το Εθνικό Οπτικοακουστικό Αρχείο, το Martenscentre for European Studies, το LSE IDEAS Centre και άλλα. Διετέλεσε επίσης μέλος του Επιστημονικού Συμβουλίου του Ιδρύματος της Βουλής των Ελλήνων για τον Κοινοβουλευτισμό και τη Δημοκρατία.

Έχει λάβει υποτροφίες και διακρίσεις από ελληνικά και διεθνή ιδρύματα (IKY, Ίδρυμα Ανδρεάδη, Erasmus, US Department of State Leadership Program, DAAD κ.ά.).

Έχει δημοσιεύσει 15 βιβλία και πολλά άρθρα σε ελληνικές και ξένες εκδόσεις για τη νεώτερη και σύγχρονη ιστορία. Επίσης εργάζεται με την επιμέλεια ιστορικών ντοκιμαντέρ για ελληνικά και ξένα ΜΜΕ. Είναι διευθύντρια της σειράς «Σύγχρονη Ιστορία» των Εκδόσεων Παπαδόπουλος.

Πολιτική 
Υπήρξε γενική διευθύντρια και αντιπρόεδρος του Ινστιτούτου Δημοκρατίας Κωνσταντίνος Καραμανλής (2001-2014, 2016-2018). Είναι διευθύντρια του Ιστορικού Αρχείου της Νέας Δημοκρατίας και το 2015-2017 είχε την επιστημονική ευθύνη για το έργο αξιοποίησης των ιστορικών αρχείων της Ελληνικής Αστυνομίας.

Συμμετείχε στην όγδοη θέση του ψηφοδελτίου Επικρατείας της Νέας Δημοκρατίας για τις εθνικές εκλογές της 7ης Ιουλίου 2019.

Από το 2017, είναι σύμβουλος Εξωτερικής Πολιτικής στον πρόεδρο της Νέας Δημοκρατίας Κυριάκο Μητσοτάκη.

Παραπομπές 

Έλληνες πανεπιστημιακοί
Έλληνες ιστορικοί
Έλληνες πολιτευτές
__ΕΥΡΕΤΗΡΙΟ__
Καθηγητές Πανεπιστημίου Πειραιώς
Καθηγητές Πανεπιστημίου Πελοποννήσου
Καθηγητές Πολιτικής Επιστήμης και Δημόσιας Διοίκησης Αθηνών